Johannesburg het werk geskepHerman Mashaba (Foto: ANA) Te midde van die aankondiging vroeër vandeesweek dat Suid-Afrika se werkloosheidskoers nóg verder toegeneem het, het Johannesburg se werkloosheidskoers afgeneem. Herman Mashaba, burgemeester van Johannesburg, het Donderdag aangekondig dat dié stad altesaam 109 000 nuwe werksgeleenthede in die eerste twee kwartale van 2018 geskep het. Die werkloosheidskoers het van 32,3% na 30,8% afgeneem. Volgens Mashaba is die inligting vervat in die kwartaallikse arbeidsmagpeiling wat deur Risenga Maluleke, statistikus-generaal, bekend gemaak is. Die verslag toon dat die toename in die werkloosheidskoers landwyd die gevolg is van 90 000 minder mense wat wel ŉ werk het en ŉ toename van 102 000 in die getal mense wat tussen die eerste en tweede kwartaal vanjaar werkloos geword het. Werkloosheid onder die jeug is ook steeds skrikwekkend hoog. Van die 10,3 miljoen mense tussen 15 tot 24 jaar is 31,6 nie in diens of besig met verdere opleiding of studie nie. “Ongelukkig het die groei in Johannesburg plaasgevind in ŉ tydperk dat ons moet simpatiseer met die 418 000 mense wat nou aangesluit het by die geledere van die werkloses landwyd en die 115 000 ander in Gauteng oor dieselfde tydperk,” het Mashaba gesê. Mashaba het bygevoeg dat verandering wat werksgeleenthede skep tog wortel skiet in Johannesburg en ŉ “groter mate van sakevertroue posvat”. Volgens Mashaba het die stad ŉ rekordbedrag van R8,7 miljard in beleggings bereik in die 2017-’18-boekjaar. Dít het volgens hom hul doelwit met meer as R3 miljard oorskry.